అచల్ కుమార్ జ్యోతి

అచల్ కుమార్ జ్యోతి (జననం 1953 జనవరి 23) 2017 జూలై 6 నుండి 2018 జనవరి 23 వరకు భారతదేశానికి 21వ ప్రధాన ఎన్నికల కమిషనర్‌గా పనిచేసాడు. అతను గుజరాత్ కేడర్‌కు చెందిన 1975 బ్యాచ్ విశ్రాంత IAS అధికారి .

 చదువు 
అచల్ కుమార్ జ్యోతి కెమిస్ట్రీలో గ్రాడ్యుయేట్ ( BSc ), పోస్ట్ గ్రాడ్యుయేట్ ( MSc ) డిగ్రీలు పొందాడు.

 కెరీర్ 
భారత ప్రధాన ఎన్నికల కమిషనర్‌గా పని చేయడంతో పాటు, అచల్ కుమార్ జ్యోతి, ఆ నియామకానికి ముందు భారత ఎన్నికల కమిషన్‌లో ఎన్నికల కమిషనర్‌లలో ఒకరిగా పనిచేశాడి.    

అతను గుజరాత్ ప్రధాన కార్యదర్శి, అదనపు ప్రధాన కార్యదర్శి (జనరల్ అడ్మినిస్ట్రేషన్), ప్రిన్సిపల్ సెక్రటరీ (ఫైనాన్స్), సర్దార్ సరోవర్ మేనేజింగ్ డైరెక్టర్ నర్మదా నిగమ్, సెక్రటరీ (పరిశ్రమలు), సెక్రటరీ (రెవెన్యూ), కార్యదర్శి (నీటి సరఫరా) వంటి కీలక పదవుల్లో కూడా పనిచేశాడు. గుజరాత్ ప్రభుత్వంలోని ఖేడా, పంచమహల్స్, సురేంద్రనగర్ జిల్లాల జిల్లా మేజిస్ట్రేట్, కలెక్టర్‌గాను, కేంద్ర ప్రభుత్వంలో కాండ్లా పోర్ట్ ట్రస్ట్ ఛైర్మన్‌గానూ పనిచేసాడు. 

అతను ఎన్నికల కమీషనర్‌గా 16 రాష్ట్రాల శాసనసభ ఎన్నికలను నిర్వహించాడు. వాటిలో ఐదు ప్రధాన ఎన్నికల కమిషనర్‌గా ఉండగా నిర్వహించాడు. రాష్ట్రపతి, ఉపరాష్ట్రపతి ఎన్నికలను కూడా నిర్వహించాడు. 

2017 నవంబరు-డిసెంబరు లో హిమాచల్ ప్రదేశ్, గుజరాత్ శాసనసభలకు జరిగిన ఎన్నికల సమయంలో జ్యోతి, గుజరాత్ ఎన్నికల తేదీలను ప్రకటించడంలో ఆలస్యం చేసాడు. అంతకు ముందు 2012 లో ఆ రెండు రాష్ట్రాలకు జరిగిన ఎన్నికలలో తేదీలను ఒకే రోజు ప్రకటించారు. గుజరాత్‌లో వరద సహాయక చర్యలు ఆలస్యం కావడమే దీనికి కారణమని జ్యోతి తర్వాత స్పష్టం చేసాడు. అయితే, వరద ప్రభావిత జిల్లాల అధికారులతో మాట్లాడిన NDTV, వరద సహాయక చర్యలు వారాల క్రితమే పూర్తయ్యాయని చెప్పింది. అతని వాదన అబద్ధమనీ తేలింది.  

2017 డిసెంబరులో జరిగిన గుజరాత్ అసెంబ్లీ ఎన్నికల సందర్భంగా, ఒక గుజరాతీ న్యూస్ ఛానెల్‌కి ఇంటర్వ్యూకు ఇవ్వడంతో మోడల్ ప్రవర్తనా నియమావళిని ఉల్లంఘించినందుకు రాహుల్ గాంధీకి భారత ఎన్నికల సంఘం (ECI) నోటీసు జారీ చేసింది. అనేక సందర్భాల్లో ప్రవర్తనా నియమావళిని ఉల్లంఘించినందుకు ప్రధాని, నరేంద్ర మోడీతో పాటు అమిత్ షా (బిజెపి పార్టీ చీఫ్), అరుణ్ జైట్లీ (ఆర్థిక మంత్రి)లను ఇసిఐ పట్టించుకోలేదని భారత జాతీయ కాంగ్రెస్ పేర్కొంది.

 మూలాలు 

వర్గం:1953 జననాలు
వర్గం:జీవిస్తున్న ప్రజలు
వర్గం:భారత ప్రధాన ఎన్నికల కమీషనర్లు